钦定古今图书集成/明伦汇编/官常典/第800卷 > 杨成
## 钦定古今图书集成/明伦汇编/官常典/第800卷 > 杨成

按《明外史》本传：“成字允大，长洲人。嘉靖三十五年进
士。授工部主事，历浙江副使。隆庆初，进四川参政。蜀
王故责倨诸司，朝谒，执礼过卑，成据典制争之，王不
能屈。王府所侵山林陂田，辄釐还之民。三迁广西左
布政使。时府江用兵，成主调军食，不烦民而事集。入
觐，吏请以羡金治装，成笑却之。万历元年，召为应天”
府尹。进右副都御史，巡抚江西。岁旱，发粟行赈。屏驺
从步，祷雨立降。九江、抚州岁潦，民失业转徙，有司以
逋赋累考成。成曰：“长此无已，官民两尽矣。”乃筑长堤
捍水，民业得复，赋以大登。赣州俗负险善斗，有争产
相格杀。巡抚名之为贼。驿书会剿。成曰：“此一狱吏事
耳，何兵为？”赣抚独以兵掩击，馘斩首百十计。复请会
疏献捷。成愀然曰：“公下残民命，上欺朝廷。吾塞耳不
欲闻，乃欲见涴耶？”辞不与。清江樟树镇，商贾总萃，每
苦盗贼。后增戍，兵始安，而储偫屡不继。成奏言：“此镇
额税百七十馀金耳，今入且十倍。请以旧额输部，馀
留饷兵。”从之。历工部左、右侍郎。八年拜南京工部尚
书。久之，就改礼部。移疾归。十五年起南京吏部，寻改
兵部，参赞机务。成沉密寡言，至军国大计，直辞正色，
人望归之。已，引年乞休。诏加太子少保致仕。二十三
年复以本官召掌南京都察院，力辞不赴。朝廷为虚
位者三年，然后听许。诏赐存问。卒，谥庄简。孙廷枢。